SUA au dat undă verde Ucrainei să folosească arme americane pentru a lovi în interiorul Rusiei, însă doar în apropierea Harkovului, au declarat joi un oficial american și alte două persoane familiarizate cu problema, citate de Politico.
După luni de apeluri din partea președintelui ucrainean Volodimir Zelenski de a ridica restricțiile, Politico scrie că președintele american și-a schimbat poziția.
New York Times scria joi că presiunea în jurul președintelui american crește, iar atât aliați, cât și consilieri ai acestuia spuneau că o schimbare de poziție a lui Joe Biden este inevitabilă.
Oficialii americani, citați de NYT și vorbind sub protecția anonimatului, spuneau că dacă Biden își schimbă poziția, este puțin probabil să o anunțe. În schimb, obuzele și rachetele americane „vor începe pur și simplu să aterizeze asupra țintelor militare rusești”.
Informația Politico vine după ce secretarul american de stat, Antony Blinken, a declarat miercuri că Washingtonul își va „adapta și ajusta, dacă este necesar” interdicția de a permite Ucrainei să lovească ținte din interiorul Rusiei cu armele furnizate de SUA.
„Cred că ceea ce ați văzut în cei peste doi ani, pe măsură ce natura câmpului de luptă s-a schimbat, pe măsură ce locațiile, mijloacele pe care le folosește Rusia s-au schimbat, ne-am adaptat și ajustat la asta... Exact asta vom face și mai departe", a spus el.
Săptămâna aceasta AFP și ziarul german Bild relateau că armele occidentale au fost deja folosite de ucraineni în mai multe rânduri împotriva teritoriului Rusiei, cel mai recent împotriva orașului Krasnodar, fără a preciza ce ținte au fost lovite.
Într-o actualizare de miercuri, AFP a precizat că de fapt, în mod dovedit, armele occidentale au fost deja folosite în provinciile anexate Donbas și Crimeea. Și că Moscova a acuzat recent Kievul de un atac cu bombe ghidate franceze Hammer și rachete antiradar americane HARM în regiunea rusă Belgorod.
Tabloidul Bild a scris la rândul lui că armata ucraineană a folosit cel puțin o dată un sistem Patriot primit din Germania pentru a acționa „independent” împotriva avioanelor rusești care atacau Ucraina.